Naoti Kan: Japonya Rûberî Felaketeke Nedîtî ye
Medyaya Japonî jî radigîhîne bêtirî 1300 kes hinda yan mirî ne. Ajansa Nûçeyan ya Kyodo jî dibêje 4 trên hinda bûne.
Serokwezîrê Japonî Naoto Kan daxwaz ji gel dike ku kêmî ve 20 kîlometre ji kargeha hêza navokî dûr kevin ku îro Şemîyê peqînek lê çebibû. Birêz Kan got, girîngîya wan ya pêşîn ewlehîya gelê devera kargeha Fukushima ye ku asta radyasyonê piştî peqînê bilind bûye. Wî her wiha dîyar kir Japonya rûberî felaketeke nedîtî ye û 50.000 leşker beştarî li hewilên hawarçûn û rizkar kirinê ya seranser welêt dikin. Gaveke kin ya piştî axaftina birêz Kan, berdevkê wî Yukio Edano got, peqîn zîyan gîhandiye reaktoreke û zexta li nav wê jî nizimtir dibe. Ajansa Enerjîya Atomî dibêje, ew bizavê dike ku bêtir agahdarî li ser rewşa heyî kom bike. Berî çêbûna peqînê karbidest gotîbû, li dervayê reaktoreke kargehê maddeyên radyoaktîv hatibûn dîtin ku piştî erdheja hêzdar û tsunami rawestîbû. Medyaya Japonî jî radigîhîne bêtirî 1300 kes hinda yan mirî ne. Ajansa Nûçeyan ya Kyodo dibêje, 4 trênên ku di demê tsunami de di seferê de bûn hinda bûne. Jiber erdhej û pêlên tsumani gelek rê, binêsazî, otomobîl û avahîyên din weran bûne û bizavên lêgerîn û hawarçûnê jî dijwartir bûne. Tê ragihandin gelek kes di deverên bin bandora erdhej û tsunami de ase mane. Karvidestên Japonî didine zanîn 700 kes hinda ne û zêdeyî 1000 kesên din jî birîndar bûne.